[Video] Akteurs hang 'vuil wasgoed' uit | Maroela Media
Leandie du Randt (Foto: Facebook)
Die amptelike lokprent vir die nuwe Afrikaanse fliek, Vuil wasgoed, is Dinsdag bekend gestel.
Dié fliek wat in 2014 op die Silwerskermfees in Kaapstad die toekenning vir die beste kortprent verower het, het vanjaar wéér vyf toekennings op dié fees gewen nadat die kortprent tot 'n vollengte rolprent verwerk is.
Dié toekennings sluit in 'n prys vir die beste regisseur (Morné du Toit), beste redigering (Quinn Lubbe), beste akteur (Bennie Fourie), beste produksie-ontwerp (Merishen Wessels) en beste klankontwerp (Janno Muller) en oorspronklike musiek (Benjamin Willem).
Vuil wasgoed is die storie van twee beste vriende, Wim en Kevin, wat saam by 'n klerewassery werk, maar daarvan droom om hul eie koffiewinkel oop te maak. Hoewel die twee net tydelik by die wassery sou werk, is albei sewe jaar later steeds daar. Vir hulle is dit 'n hoogtepunt om elke aand die klere van die wassery se kliënte aan te trek en partytjies by te woon.
Wim en Kevin word teensinnig in 'n gevaarlike onderwêreld ingesleep. Twee skelm broers, 'n blinde handlanger, twee top-polisiebeamptes en 'n ongenaakbare verraaier is almal op Wim en Kevin se spoor. En êrens staan 'n skeepsvraghouer met 'n kosbare vrag en wag vir die hele spul om op toe te sak.
Vuil wasgoed se draaiboek is geskryf deur Bennie Fourie. Die regisseur is Morné du Toit en die prent is vervaardig deur Danie Bester, Bennie Fourie en Bouwer Bosch.
Die rolverdeling sluit in Bennie Fourie, Bouwer Bosch, Tim Theron, Stiaan Smith, Nico Panagio, Charlie Bouguenon, Simoné Nortmann en Leandie du Randt Bosch.